ຄວາມ​ບໍ່​ແນ່ນອນ ທີ່​ເກີດ​ຈາກ ​ການ​ປ​ະ​ເຊີນ​ໜ້າ ດ້ານ​ການ​ຄ້າ ລະ​ຫວ່າງ ສ​ຫລ ກັບ​ ຈີນ
ທຸ​ລະ​ກິດ ​ພວມຕົກ​ຢູ່​​ທ່າມ​ກາງ ຄວາມ​ບໍ່​ແນ່ນອນ ຈາກ​ການ​ປ​ະ​ເຊີນ​ໜ້າ ທາງ​ດ້ານ​ການ​ຄ້າ ລະ​ຫວ່າງ ສ​ະ​ຫະ​ລັດ ກັບ​ ຈີນ.
ໃນຂະນະທີ່ສະຫະລັດແລະຈີນ ຍັງສືບຕໍ່ການປະເຊີນໜ້າທາງດ້ານການຄ້າ ຊຶ່ງໄດ້ຂະຫຍາຍວົງກວ້າງອອກ ຈາກເລື້ອງຊັບສິນທາງດ້ານສະຕິປັນຍາແລະການເຂົ້າເຖິງຕະຫຼາດ ໄປຮວມເອົາບັນຫາທາງດ້ານຄວາມໝັ້ນຄົງແຫ່ງຊາດນຳແລ້ວ ທຸລະກິດຕ່າງໆຢູ່ໃນທົ່ວໂລກ ຕ່າງກໍພົບວ່າ ສິ່ງທີ່ແນ່ນອນທີ່ສຸດໃນເວລານີ້ ກໍຄືມີຄວາມບໍ່ແນ່ນອນຫຼາຍຂຶ້ນ ອາທິດແລ້ວນີ້ ແມ່ນເຕັມໄປດ້ວຍຂ່າວ ກ່ຽວກັບການເຈລະຈາ ທີ່ບໍ່ແນ່ນອນ ແລະບາງຄັ້ງບາງຄາວ ກໍມີຖະແຫຼງການທີ່ຂັດແຍ້ງກັນ ຈາກພວກເຈົ້າໜ້າທີຂອງທຳນຽບຂາວ ແລະເຮັດໃຫ້ທຸລະກິດຕ່າງໆຕົກຢູ່ໃນທ່າມກາງສະພາບຄວາມງົງງວຍ ແລະຄວາມຫວັງທີ່ວ່າ ການພົບປະກັນລະຫວ່າງປະທານາທິບໍດີສະຫະລັດທ່ານດໍໂນລ ທຣຳ ແລະປະທານປະເທດຈີນ ທ່ານສີ ຈິ້ງຜິງ ຢູ່ຂ້າງນອກກອງປະຊຸມ ສຸດຍອດຂອງກຸ່ມຈີ 20 ໃນເດືອນໜ້າ ທີ່ອາດພາໃຫ້ ມີການແກ້ໄຂ ບັນຫາຂັດແຍ້ງໃນເລື້ອງການຄ້ານັ້ນ ໄດ້ຖືກທຳລາຍ ໃນວັນພະຫັດຜ່ານມາໂດຍໂຄສົກກະຊວງການຄ້າຈີນ ທ່ານກາວ ເຟັງ ທີ່ເວົ້າວ່າ ອີງຕາມການແປຂອງໂທລະພາບ CNBC ກ່ຽວກັບຄວາມເຫັນ ທີ່ກ່າວເປັນພາສາຈີນກາງນັ້ນ “ຖ້າສະຫະລັດຢາກຈະສືບຕໍ່ການເຈລະຈາແລ້ວ ສະຫະລັດກໍຄວນ ປັບໂຕດ້ວຍຄວາມຈິງໃຈ ກ່ຽວກັບການກະທຳຜິດຂອງຕົນ ຫຼັງຈາກນັ້ນ ການເຈລະຈາຈຶ່ງຈະດຳເນີນຕໍ່ໄປໄດ້ ” ທ່ານກ່າວຕື່ມວ່າ “ສະຫະລັດ… ໄດ້ລົງໂທດບໍລິສັດຕ່າງໆຂອງຈີນ ຊຶ່ງບໍ່ພຽງແຕ່ໄດ້ສ້າງຄວາມເສຍຫາຍຮ້າຍແຮງ ຕໍ່ການຮ່ວມມືທາງດ້ານການຄ້າແບບປົກກະຕິ ລະຫວ່າງປະເທດທັງສອງເທົ່ານັ້ນ ແຕ່ຍັງໄດ້ກໍ່ໃຫ້ເກີດໄພຂົ່ມຂູ່ອັນໃຫຍ່ຫຼວງຕໍ່ຄວາມໝັ້ນຄົງຂອງອຸດສາຫະກຳໂລກແລະຕ່ອງໂສ້ອຸບປະທານນຳດ້ວຍ ຈີນແມ່ນຄັດຄ້ານຢ່າງແຂງຂັນຕໍ່ເລື້ອງນີ້ ພວກເຮົາຈະຕິດຕາມ ສິ້ງຊອມເບິ່ງການເຄື່ອນໄຫວດັ່ງກ່າວຢ່າງໃກ້ຊິດ ແລະທຳການກະກຽມຢ່າງພຽງພໍ ” ບໍລິສັດຕ່າງໆ ກໍມີຄວາມກະຕືລືລົ້ນ ທີ່ຈະ “ເຮັດການກະກຽມຢ່າງພຽງພໍ” ແຕ່ກໍຍັງບໍ່ແນ່ໃຈວ່າ ພວກເຂົາເຈົ້າຄວນເຮັດຫຍັງ ໃນເມື່ອວ່າ ມີການປ່ຽນແປງຢູ່ເລື້ອຍໆ ກ່ຽວກັບການຕໍ່ສູ້ກັນ ໃນລະດັບສູງລະຫວ່າງສອງປະເທດທີ່ມີເສດຖະກິດໃຫຍ່ສຸດໃນໂລກ Google Flip-Flops Signal Corporate Uncertainty Tech Bans Beyond Huawei?